Diari Oficial de la Generalitat Valenciana


Sumari del DOGV 5390, del 17-11-2006 (2006/13786)

ORDE de 9 de novembre de 2006, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2007 de deu beques per a postgraduats per a la realització de pràctiques.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5390

Data del DOGV
:   17-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/13921


Data del document
:   02-11-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * assignació per estudis
    * ciència econòmica
    * professió de la informàtica
    * ajuda pública
    * enginyer
    * estadística
    * professió de la informació
    * suport econòmic

ORDE de 9 de novembre de 2006, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2007 de deu beques per a postgraduats per a la realització de pràctiques. [2006/13046]  
La Conselleria d'Agricultura, Pesca i Alimentació, en el marc de la política dirigida a l'especialització dels llicenciats i diplomats universitaris que han finalitzat els seus estudis en dates recents, a fi de facilitar la formació complementària, l'adquisició de noves aptituds i l'especialització i el perfeccionament curricular, convoca beques perquè puguen accedir a la realització de pràctiques professionals en l'àmbit de l'administració pública valenciana jóvens universitaris.  
Per això, en virtut de les facultats que em conferix l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, l'article 35 de la Llei de la Generalitat Valenciana 5/1983, de 30 de desembre, de Govern Valencià, i l'article 4.1 del Decret 108/1992, de 6 de juliol, de Govern Valencià, pel qual es regula la concessió de beques en relació amb el que s'establix en el Reglament Orgànic i Funcional vigent de la Conselleria d'Agricultura, Pesca i Alimentació, aprovat per mitjà del Decret 149/2005, de 21 d'octubre, del Consell,  
ORDENE  
Primer  
Esta orde té com a objecte convocar concurs públic per a la concessió de deu beques per a la realització d'estudis i preparació de documentació relativa al sector agrari de la Comunitat Valenciana, i aprovar les bases per les quals es regix la present convocatòria incloses en l'annex d'esta orde.  
Segon  
La dotació econòmica de les beques es finançarà a càrrec del capítol IV, línia T3301000, del programa 711.10, dels pressuposts de la Generalitat Valenciana per a l'any 2007, per un import global màxim de 156.600 €.  
De conformitat amb les disposicions de l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les subvencions estarà condicionada a l'existència en els pressuposts de l'any 2007 de crèdit adequat i suficient per a això.  
Així mateix, segons l'orde mencionada, tots els actes dictats s'entendran condicionats al fet que, quan es dicte la resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.  
Tercer  
S'autoritza el subsecretari de la Conselleria d'Agricultura, Pesca i Alimentació perquè, en l'àmbit de les seues competències, prenga les mesures necessàries per al seu desplegament i aplicació.  
Quart  
Contra esta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, de conformitat amb el que es preveu en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.  
València, 9 de novembre de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX  
Bases  
Primera. Objecte  
Les beques tenen com a objecte la formació de postgraduats per mitjà de la realització de pràctiques professionals en el Servici d'Estudis Agraris i Comunitaris adscrit a la Subsecretaria de la Conselleria d'Agricultura, Pesca i Alimentació, en matèria d'estudis i preparació de documentació relativa al sector agrari de la Comunitat Valenciana.  
Segona. Nombre, classes de beques i titulació exigida  
Les beques seran un total de deu, distribuïdes en les classes següents:  
Classe A. ESTUDIS i ESTADÍSTIQUES AGRÀRIES. Destinades a enginyers agrònoms, llicenciats en Ciències Econòmiques i llicenciats en Ciències i Tècniques Estadístiques: 8 beques.  
Classe B. INFORMÀTICA APLICADA A L'ADMINISTRACIÓ AGROALIMENTÀRIA. Destinada a llicenciats i diplomats en Informàtica: 1 beca.  
Classe C. BIBLIOTECONOMIA I DOCUMENTACIÓ. Destinada a llicenciats i diplomats en Biblioteconomia i Documentació: 1 beca.  
Tercera. Dotació, duració i pagament de les beques  
Les beques estaran dotades cada una amb 1.250 euros bruts mensuals, l'import de les quals, aplicades les retencions legals, s'abonarà mensualment, amb certificació de conformitat previ del cap del Servici d'Estudis Agraris i Comunitaris.  
El període de duració de les beques comprendrà des de la data que s'indique en les resolucions d'adjudicació de cada una, que serà objecte de publicació en el Diari Oficial de la Generalitat Valenciana, fins al 31 de desembre de l'any 2007, i es podran prorrogar fins que el becari complete 12 mesos de gaudi de la beca i a condició que existisca consignació pressupostària a este efecte en l'exercici de l'any 2008. La pròrroga serà concedida per resolució del subsecretari.  
La no-incorporació injustificada d'un becari en la data indicada en la resolució de concessió s'interpretarà com una renúncia a la beca concedida.  
Quarta. Formalització de sol·licituds i termini de presentació  
Les sol·licituds, emplenades segons model, es dirigiran al subsecretari de la Conselleria d'Agricultura, Pesca i Alimentació, i es presentaran al Registre General d'esta conselleria situat al carrer d'Amadeu de Savoia, núm. 2, 46975 València, o es tramitaran per qualsevol de les formes establides en l'article 38.4 de la Llei 30/1992, de 16 de novembre de Règim Jurídic de les Administracions Públiques i del Procediment Administratiu Comú.  
El termini de presentació de les sol·licituds serà de 15 dies hàbils comptadors des de l'endemà de la publicació d'esta orde en el Diari Oficial de la Generalitat.   
Els sol·licitants hauran de posseir els requisits i les condicions en acabar el termini de presentació d'instàncies.  
De conformitat amb la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda, els beneficiaris d'esta línia de subvenció queden exonerats de l'obligació d'acreditar que es troben al corrent de les seues obligacions tributàries i amb la Seguretat Social, atés que l'import total de l'ajuda concedida a cada beneficiari, persona física, no supera els trenta mil cinquanta euros amb seixanta-un cèntims (30.050,61 €).  
Quinta. Documentació a presentar amb les sol·licituds  
Juntament amb la sol·licitud, s'adjuntarà el currículum del sol·licitant i els documents que acrediten els mèrits al·legats. Tots els mèrits que s'al·leguen hauran de ser acreditats documentalment. Les còpies hauran de ser compulsades, després de ser cotejades amb l'original, en el moment de presentació de sol·licituds.  
El currículum es valorarà de conformitat amb el barem següent:   
a) Expedient acadèmic: fins a 4 punts.  
b) Experiència professional o en treballs no remunerats o en altres beques en àmbits o amb funcions relacionades amb les àrees d'esta beca: fins a 2 punts.  
c) Idiomes: fins a 2 punts.  
Anglés:   
Escola Oficial d'Idiomes: 0, 2 per curs  
First Certificate: 0,6  
Certificate en advanced English: 0,8  
Proficiency: 1   
Francés:   
Escola Oficial d'Idiomes: 0, 2 per curs  
Batxillerat Liceu Francés: 1  
Delf 1r grau: 0,6  
Delf 2n grau: 0,8  
Dalf: 1  
Alemany:   
Escola Oficial d'Idiomes: 0, 2 per curs  
Batxillerat Col·legi Alemany: 1  
d) Valencià: fins a 1 punt.  
Oral: 0,1  
Elemental: 0,3  
Mitjà: 0,6  
Superior: 1  
Batxillerat amb assignatura en valencià: 0,3  
Batxillerat amb línia en valencià: 1.  
Sexta. Comissió avaluadora  
Per a l'examen de beques es constituirà una comissió avaluadora que estarà formada per:  
President: José Ramón Bordils Gil, cap del Gabinet Tècnic.  
Secretària: Beatriz Castell Esteve (tècnica de gestió del Servici d'Estudis Agraris i Comunitaris).  
Vocal: José Antonio Franco Vila (cap del Servici d'Estudis Agraris i Comunitaris).  
Vocal: Miquel Hurtado Sanchis (cap de la Secció d'Estudis Socials Agraris del Servici d'Estudis Agraris i Comunitaris).  
Vocal: Francisco Aparisi Quereda (cap de la Secció d'Anàlisi Estadística del Servici d'Estudis Agraris i Comunitaris).  
Suplents:  
Presidenta: Amparo Martín Fontelles, secretària general administrativa de la Conselleria d'Agricultura, Pesca i Alimentació.  
Secretària: Dolores Dionís López (tècnica d'estudis agraris del Servici d'Estudis Agraris i Comunitaris).  
Vocal: Vicent Soriano Besó (tècnic d'estudis agraris del Servici d'Estudis Agraris i Comunitaris).  
Vocal: Francisco Cardells Romero (tècnic d'estudis agraris del Servici d'Estudis Agraris i Comunitaris).  
Vocal: Verónica Carcel Rubio (tècnica del Gabinet Tècnic de la Conselleria d'Agricultura, Pesca i Alimentació).  
Sèptima. Procés de selecció  
La comissió a què es fa referència en l'article anterior avaluarà els mèrits aportats per cada sol·licitant prenent en consideració únicament aquells que estiguen acreditats documentalment en funció del barem establit en la base sexta.  
Els candidats de la classe A: estudis i estadístiques agràries que obtinguen 5 punts o més en la fase de baremació de currículums; els candidats de la classe B: informàtica aplicada a l'administració agroalimentària que obtinguen 4 punts o més en la fase de baremació de currículums; i els candidats de la classe C: biblioteconomia i documentació que obtinguen 6 punts o més en la fase de baremació de currículums, seran convocats per a la realització d'una entrevista sobre coneixements generals en la matèria d'especialitat de la beca per la qual opten.   
La data de l'entrevista es farà pública per mitjà d'un anunci en el tauler de la Conselleria d'Agricultura, Pesca i Alimentació (Amadeu de Savoia 2, 46043 València) a la planta baixa, a partir del quart dia natural següent a la finalització del termini de presentació de sol·licituds. L'entrevista es valorarà amb un màxim de 4 punts.  
Quan finalitzarà el procés selectiu, sumats els punts obtinguts en la fase primera i segona, se seleccionaran els candidats per orde de puntuació i s'exposarà la llista en el tauler esmentat durant 10 dies, per a la fase d'al·legacions. Transcorregut el dit termini, la comissió elaborarà la proposta de concessió de beques en el termini de deu dies.   
Octava. Concessió  
Les beques seran adjudicades per resolució del conseller d'Agricultura, Pesca i Alimentació, a la vista de la proposta de la comissió avaluadora, en el termini màxim de dos mesos a partir de l'endemà de la finalització del termini de presentació de sol·licituds.   
La no-resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.  
La resolució de concessió serà publicada en el Diari Oficial de la Generalitat, i es consideraran denegades les sol·licituds que no figuren en la relació publicada.  
Novena. Drets, obligacions i incidències dels becaris  
L'acceptació de la beca comporta l'obligació de dedicar-se exclusivament i eficaçment a les tasques que li siguen assignades pel cap del servici al departament del qual haja sigut adscrit el becari, d'acord amb les instruccions del subsecretari de la Conselleria d'Agricultura, Pesca i Alimentació.  
Les beques són incompatibles amb el gaudi de qualsevol altra beca per a la mateixa activitat o semblant, ajuda o activitat laboral regular que impedisca el compliment de les obligacions com a becari. La infracció d'esta regla deixarà sense efecte la beca.  
La condició de becari no genera cap relació laboral ni administrativa amb la Generalitat Valenciana. En el cas que es tinga prèviament la condició d'empleat de la Generalitat Valenciana es quedarà en la situació administrativa que procedisca en virtut de la normativa vigent en matèria de funció pública.  
El cap del Servici d'Estudis Agraris i Comunitaris ordenarà les activitats i establirà l'horari i la dedicació per torns dels becaris, seguint els criteris de necessitats del servici i mitjans, i amb una dedicació total de 35 hores setmanals.  
El subsecretari, per delegació del conseller, resoldrà les incidències que es produïsquen durant el període de gaudi de les beques i podrà deixar-les sense efecte, amb audiència prèvia a l'interessat, en els casos següents:  
a) Incompliment de les obligacions per part del becari, inclusivament la que fa referència a l'eficàcia en l'execució de les tasques que li siguen assignades.  
b) Que el becari deixe de posseir els requisits exigits en la present convocatòria.  
Desena. Substitucions  
Es constituirà una borsa de reserva per a cada classe de beca i per a cada titulació amb els aspirants que no resulten adjudicataris de les beques, prioritzats per orde de puntuació, a fi de cobrir les vacants que es produïsquen, siguen estes motivades per renúncies, abandons, incompliment d'obligacions o qualsevol altra incidència.  
Onzena. Cobertura sanitària  
Amb la finalitat de donar cobertura sanitària als adjudicataris de les beques, se'ls inclourà en una pòlissa col·lectiva subscrita amb una companyia privada de servicis sanitaris, per a la qual cosa es disposa d'un crèdit màxim de 6.600 euros.